Bruidegom vlak voor troue vas vir vermeende bedrogGeorge Vorster kort nadat die polisie by die venue aangekom het. (Foto: Verskaf) ŉ Man teen wie verskeie aanklagte van bedrog aanhangig gemaak is, is Saterdag, kort voor sy troue by ŉ spoggerige venue in Cathedral Peak, KwaZulu-Natal, aangekeer. George Vorster was reeds halfpad in sy troupak geklee terwyl sy bruid, ŉ dominee, se hare en grimering gedoen word, toe die polisie toegeslaan en hom in hegtenis geneem het. Rhyno Lombaard, ŉ private ondersoeker van LieTech Investigations, sê hy het verlede jaar al opdrag van ŉ kliënt gekry om Vorster op te spoor nadat dié sy kliënt glo uit sowat R1,4 miljoen geswendel het. Lombaard sê hy het Vorster eindelik in die omgewing van Mtubatuba opgespoor, maar die kliënt wou nie verdere stappe doen nadat hy vasgestel het waar Vorster hom bevind nie. Lombaard sê toe ander mense hoor hy het Vorster intussen opgespoor, het talle mense hom gekontak en ook aangevoer dat hy hulle na bewering bedrieg het. Hy het besluit om op sy eie onkoste die sake teen Vorster verder te ondersoek nadat die ander bewerings teen die 32-jarige man aan die lig gekom het. Hy het onder meer vasgestel dat sake by die Pinetown-, Sandton- en Durban-Noord-polisie teen Vorster aanhangig gemaak is. Volgens Lombaard kon Vorster nie by die adresse wat hy opgegee het opgespoor word nie, en hy kon ook nie telefonies bereik word nie. Minstens een lasbrief vir sy inhegtenisneming is boonop reeds uitgereik. Lombaard sê toe hy dus vasstel dat Vorster Saterdag trou en hy kon uitpluis waar die bruilof gehou gaan word, het die polisie ingestem om Vorster daar aan te keer. Hulle het gewerk met die aanname dat Vorster minstens vir sy eie bruilof sou opdaag. Streng veiligheid, glo selfs met gewapende lyfwagte, het by die venue geheers en nadat veiligheidspersoneel hulle eers wou verhoed om die perseel binne te gaan, is daar vasgestel in watter chalet Vorster hom moontlik bevind. Lombaard, vergesel van die polisie, het in die rigting van Vorster se chalet gestap. “Ek het die bruid deur ŉ venster gesien, almal lyk mos maar altyd pragtig op hul troudag – en hulle was besig om haar hare en grimering te doen,” sê Lombaard. “Ek het vir haar gewaai en sy het teruggewaai en toe weet ek Vorster is nie in daardie chalet nie.” Hy en die polisiebeamptes is na ŉ volgende chalet en het Vorster in sy trouklere op die trappe aangekeer. Lombaard sê die dominee wat die paartjie sou trou – boonop die bruid se pa – was uiters vies omdat daar juis op dié tydstip besluit is om hom in hegtenis te neem. “Ek het vir hom gesê die Here doen dalk vandag sy dogter ŉ guns.” Lombaard sê daar was eintlik geen ander keuse as om Vorster by die trouvenue in hegtenis te neem nie. Kol. Thembeka Mbele, polisiewoordvoerder in KwaZulu-Natal, het bevestig dat Vorster Maandag op ŉ aanklag van bedrog in die Pinetown-landdroshof verskyn het nadat ŉ lasbrief vir sy inhegtenisneming uitgereik is. “Hy sal ook aangekla word van ander sake wat by Durban-Noord aanhangig gemaak is.” Na verneem word bly Vorster in hierdie stadium agter tralies.